Vožė
Vožė (rus. Воже) – ežeras Rusijoje, Vologdos srities šiaurėje, šiauriniu galu siekia Archangelsko sritį. Išsidriekęs šiaurės pietų kryptimi; ilgis 64 km, plotis 7-16 km. Ežeras seklus, gylis iki iki 4,5 m. Krantai žemi, pelkėti, apaugę viksvameldžiais. Tik vakaruose yra smėlingo ar akmenuoto kranto ruožų. Į Vožę suteka apie 20 upių, iš kurių didžiausios – Vožega, Modlona. Išteka Svidė (į Lačios ežerą; Onegos upės baseinas). Ežero viduryje yra Spaskio sala, kurioje yra XVII a. vienuolyno liekanų. Vožės vandenyje gausu žuvies.